Om waarlik God te ken | Afrikaanse Artikels - Just Africa Mission
"Maar wat vir my wins was, dit het ek om Christus wil skade geag. Ja waarlik, ek ag ook alles skade om die uitnemendheid van die kennis van Christus Jesus, my Here, ter wille van wie ek alles prysgegee het en as drek beskou, om Christus as wins te verkry en in Hom gevind te word, nie met my geregtigheid wat uit die wet is nie, maar met dié wat deur die geloof in Christus is, die geregtigheid wat uit God is deur die geloof; sodat ek Hom kan ken en die krag van sy opstanding en die gemeenskap aan sy lyde terwyl ek aan sy dood gelykvormig word,"
Baie weet net van God. Kan jy sonder aarseling sê jy ken die Here? Is daar spesifieke gebeurtenisse in jou persoonlike geskiedenis om te staaf dat jy kennis van die Here opgebou het? Ons moet ons onsself ernstig en eerlik in die oë kyk om die vrae te beantwoord.
'n Aantal jare gelede was daar 'n berig in een van die grootste koerante in Amerika, met die opskrif: "Have you checked the labels on your grocery items lately?" Die artikel het gehandel oor die feit dat jy miskien minder kry as wat jy gedink het. Baie van vervaardigingsmaatskappye het dieselfde grootte pakkies verkoop, waaraan die verbruikers gewoond was, maar hulle het minder van die produk in die pakkies geplaas. Hulle het 'n voorbeeld gegee van waspoeier, dat daar 750 gram aangetoon word op die boks maar in werklikheid is daar net 650 gram produk in die binnekant. Hierdie artikel het my baie laat dink. Hoe iets verpak en toegedraai word, wys ons nie altyd wat in die binnekant is nie.
Is dit nie ook baie waar van mense vandag nie? Ons Afrikaners draai ons so mooi toe in dieselfde verpakking elke dag: mooi glimlagte, netjiese voorkoms, hard werkendheid, elke Sondag kerk toe gaan, die basaar ondersteun, 'n goeie morele lewe, om te bid vir die kos ens... Maar, soos met daardie waspoeier, is ons in werklikheid baie minder aan die binnekant as wat ons aan die buitekant voorgee om te wees. Sondae is ons soos pastorie engele, maar Vrydagaande is die duiwel los.
As ek jou sou vra hoe 'n mens God kan ken, kan jy dalk 'n baie goeie en sinvolle antwoord gee, bv.
Ons leer God ken deur Jesus Christus.
Ons leer God ken vanuit Sy Woord.
Ons leer God ken deur die Heilige Gees.
Ander sal sê ons leer God ken deur kerk toe te gaan. Dis alles miskien goed en mooi! Maar, hier is die probleem, is daar blymoedigheid, vryheid en goedheid te vinde by ons wat sê ons ken die Here?
Iemand het gesê: "'n Bietjie kennis van God is baie meer werd as baie kennis oor God."
Weet jy van die Here of ken jy Hom persoonlik? Om so bietjie uit te brei oor hierdie punt wil ek hê ons moet na die volgende twee dinge kyk.
1. 'n Mens kan baie weet oor God sonder veel kennis van Hom
Ons maak die groot fout om te dink dat almal wat oor die Here praat, uitsprake lewer oor die Christelike lewe, wel God ken. Maar, dis een ding om 'n teologiese leerstelling te verstaan en heeltemal iets anders om God persoonlik en intiem te ken.
Bv. Ons weet dat Christus aan die kruis gesterf het, baie min mense weet dit nie. Dis Kennis oor God. Hoe word dit dan Kennis van God? As ek die kennis toepas! Ek bou kennis van God op deur te reageer op dit wat ek van Hom weet.
2. 'n Mens kan baie weet van godsdienstigheid sonder veel kennis van God
Godsdienstigheid gaan gepaard met die preke wat ons hoor, die boeke wat ons lees en die geselskap wat ons opsoek. Dit is heeltemal moontlik om tweedehands by ander te leer wat dit beteken om 'n Christen te wees. "Monkey see, Monkey do!"
Wat sal dan bewys dat ons God persoonlik en intiem ken?
1. Hulle wat God ken, het ywer vir Hom
Ons lees in Daniël 11:32
"Die volk wat God ken sal vashou en optree."
Jesus sê: "Die ywer van die huis van die Here het my verteer!"
Daniël is 'n goeie voorbeeld hiervan. Toe hulle vleis moes eet wat aan afgode geoffer is, toe daag Daniël dit openlik uit. Hy het vasgehou aan wat hy glo en opgetree.
Toe Darius 'n dekreet uitvaardig dat gebed vir 'n maand verbied word, het Daniël aangehou om drie keer per dag te bid. Hy het vasgehou aan wat hy glo en opgetree! Daniël het dit boonop gedoen met oop vensters sodat almal kan sien wat hy doen (Dit is optrede).
Jesus wat die tempel skoongemaak het! Hy het vasgehou aan wat Hy glo. Sy Vader se huis sal 'n huis van gebed wees en nie 'n handelshuis/ rowerspilonk wees nie en Jesus het opgetree. Vandag se kerke lyk ook meer soos handelshuise as plekke van aanbidding.
Ons moet dit mooi verstaan, Daniël was nie dwarstrekkerig of 'n mens wat hom verlustig het in opstandigheid nie. Hy was sensitief vir situasies waar God se waarheid en eer, direk of stilswyend bedreig word. Daar is 'n tendens by 'Christene' om dinge maar net te laat gaan, want daar is nie iets anders binne my nie... Dan weet jy van God, maar ken Hom nie! Dan is jy 'n naam Christen.
Iemand het gesê: "Stand for something or fall for anything."
Maar, die ywer vir God is nie net beperk tot openlike gebare nie. Mense wat waarlik God ken en 'n persoonlike verhouding met Hom het, staan vir Hom openlik, maar kniel voor Hom in hulle binnekamers. Mense wat God ken, persoonlik en intiem, is mense wat 'n aktiewe gebedslewe het. Hulle Bid. Hulle kan in stilte opstaan vir die Here in gebed.
Weet jy hoe? Deur te bid vir die afvalligheid en goddeloosheid wat ons elke dag sien. Mense wat waarlik God ken, neem standpunt in daarteen, wanneer hulle bid.
Die Naam Christen/ godsdienstige sit wel Sondae in die kerk, maar in die week neem hy deel aan die afvalligheid en goddeloosheid. Dan vloek, baklei en drink ons saam met die wêreld.
Hulle is Cremora Christene: "It's not inside, it's on top!"
Hulle weet van God, maar hulle ken Hom nie persoonlik nie. Daars geen ywer vir God nie.
2. Hulle wat God ken, dink groot gedagtes oor Hom
Daniël het 'n hele paar dinge van die Here geweet. Ons vind dit dwarsdeur die boek Daniël. Hy het geweet die Here het mag oor al die konings van die aarde (Dan 4:26). Hy het geweet dat die koning van God uiteindelik sal triomfeer.
Dit was die basis van sy gebede, vertroue en krag van sy uitdaging teenoor die konings Nebukadneser, Darius en Belsasar! (As gevolg van vashou en optree)
Nebukadneser: Daniël 4:34-37
Belsasar: Daniël 4:22-23
Darius: Daniël 6:26-28
Hoe dink jy aan God? Luister hoe het Daniël aan Hom gedink.
Lees: Daniël 2:20-22
Is dit wat jy van God dink? Word dit weerspieël in jou gebede?
Is daar 'n bewustheid van die Here se heilige majesteit, Sy morele volmaaktheid en Sy genadige trou. Hou dit ons nederig, afhanklik en gehoorsaam aan Hom? Die krits van die saak is, weet jy dit of beleef jy dit?
3. Hulle wat God ken, het 'n wonderlike tevredenheid in Hom
Daar is geen vrede soos die vrede wat 'n mens het, deur die wete dat jy God ken en dat God jou ken nie! Ook dat hierdie verhouding God se guns teenoor hulle waarborg in die lewe, deur die dood en tot in ewigheid.
Dis die vrede waarvan Paulus praat:
"Omdat ons dan uit die geloof geregverdig is, het ons vrede by God deur onse Here Jesus Christus;"
Dit is hierdie vrede wat ons heldhaftig maak soos: Sadrag, Mesag en Abednégo, wanneer ons gekonfronteer word met die vuuroond van vervolging. Toe hulle gedreig word met die vuuroond, was hulle antwoord klassiek.
Luister hoe antwoord hulle:
"Sadrag, Mesag en Abednégo het geantwoord en aan koning Nebukadnésar gesê: Ons ag dit nie nodig om u hierop 'n antwoord te gee nie. As onse God wat ons dien, in staat is om ons te verlos, dan sal Hy ons uit die brandende vuuroond en uit u hand, o koning, verlos;"
Hulle is beleefd, maar onteeseglik, hulle het hulle God geken. Die vrees vir die dood kan nie die vrede van die Here in hulle harte versteur nie!
"maar so nie, laat dit u dan bekend wees, o koning, dat ons u gode nie sal dien nie en die goue beeld wat u opgerig het, nie sal aanbid nie."
Dis nie grootpraatjies nie. Hulle kon sê wat hulle gesê het omdat hulle presies geweet het wie God is wat agter hulle staan! Hulle was deeglik bewus wat die gevolge van hulle optrede sou wees.
Maar, in die woorde van Oswald Chambers: "Hulle het hulle hande glimlaggend gewas oor die gevolge.
Die Apostels sê in Handelinge 5:29
"En Petrus en die apostels antwoord en sê: Ons moet aan God meer gehoorsaam wees as aan die mense."
Paulus sê in Handelinge 20:24
"Maar ek bekommer my glad nie en ek ag ook my lewe vir myself nie dierbaar nie, sodat ek met blydskap my loopbaan kan volbring en die bediening wat ek van die Here Jesus ontvang het, om kragtig te getuig vir die evangelie van die genade van God."
Mense wat God waarlik ken, kan dit pynlik vind om die regte pad te loop, maar as dit vir hulle duidelik is, aanvaar hulle dit dapper en sonder aarseling. Dit hinder hulle ook nie dat ander die saak anders sien nie en nie by hulle wil staan nie! Die Bybel sê nie of daar ander Jode was wat geweier het om voor Nebukadneser se beeld te buig nie. Dit het geen impak op hulle gemaak nie. Saam met of sonder ander. Hulle het geweet wat hulle moes doen en hulle het dit gedoen!
Begeer jy om God te ken? Dan is daar twee dinge nodig:Ons moet besef hoe ver ons kennis van God tekort skiet. Ons moet leer om ons nie te meet aan die kennis oor God nie, nie aan ons verantwoordelikhede in die kerk nie, maar wat werklik in ons harte aangaan en in ons gebedslewe.
Ons moet die Here soek. As ons Jesus leerken vanuit die Woord, leer ons die Vader ken. Dis die wat die Here soek, totdat hulle Hom vind, wat voor die wêreld kan staan en getuig dat hulle God ken.
Vriende, dit baat nie om net van God te weet nie, maar jy moet 'n persoonlike verhouding met Hom hê!
Dis 'n stap van gehoorsaamheid:
Onderwerping aan die eise van die hoër gesag.
Onderwerping aan al Sy opdragte.
Die erkenning en aanvaarding van God se reg op ons lewens.
Hoekom moet ek my laat doop?
Die Bybel leer ons dat daar twee sakramente is wat Jesus beveel het aan Sy dissipels om te onderhou die nagmaal en die doop. Beide het Hy self ingestel en ons beveel om te doen!
"Gaan dan heen, maak dissipels van al die nasies, en doop hulle in die Naam van die Vader en die Seun en die Heilige Gees; en leer hulle om alles onderhou wat Ek julle bevel het."
Ons doop op die manier wat vir ons in die Bybel voorgehou word: onderdompeling. Die Griekse word hiervoor is Baptizo. Dit het net een betekenis. Om te dip, onder te druk, te sink en te onderdompel.
"En hy het beveel dat die wa moes stilhou; en hulle het altwee in die water afgeklim, Filippus en die hofdienaar; en hy het hom gedoop."
Doop is die natuurlike gevolg van geloof en bekering.
"En Petrus sê vir hulle: Bekeer julle, en laat elkeen van julle gedoop word in die Naam van Jesus Christus tot vergewing van sondes, en julle sal die gawe van die Heilige Gees ontvang."
Hulle mag gedoop word wat die Evangelie hoor en verstaan, tot bekering gekom het en wat God persoonlik ken.
Dit is 'n uiterlike bewys van ons geestelike eenwording en identifikasie met Jesus in Sy dood, begrafnis en opstanding. Ons word onsigbaar deelgemaak van 'n liggaam, die kerk van Christus.
Daar is 3 Innerlike realiteite wat ek in my lewe ervaar het en waarop die doop nou as teken wys:
As ek afloop in die water in, maak ek 'n totale breek met die verlede en ek reken myself dood van die wêreld/ ou lewe.
As ek weer uit die water opkom, is dit 'n teken dat ek opstaan in 'n nuwe lewe saam met Christus, soos Hy uit die dood opgestaan het. My geestelike eenwording met Hom in Sy opstanding verseker dat ek gans in 'n nuwe lewe sal wandel.